2023.6.20.
HU
Az Európai Unió Hivatalos Lapja
C 217/21
Az európai adatvédelmi biztos véleményének összefoglalója a személyes adatoknak az Europol és a bolíviai bűnüldöző hatóságok közötti cseréjéről szóló nemzetközi megállapodás megkötésére vonatkozó tárgyalási felhatalmazásról (2023/C 217/09) (A vélemény teljes szövege angol, francia és német nyelven megtalálható az európai adatvédelmi biztos honlapján: https:// edps.europa.eu)
Az Európai Bizottság 2023.
március 9-én az Európai Unió és a Többnemzetiségű Bolíviai Állam közötti, a személyes adatoknak a Bűnüldözési Együttműködés Európai Uniós Ügynöksége (Europol), valamint a súlyos bűncselekmények és a terrorizmus elleni küzdelem terén illetékes bolíviai hatóságok közötti cseréjéről szóló megállapodásra vonatkozó tárgyalások megkezdésére való felhatalmazásról szóló tanácsi határozatra irányuló ajánlást adott ki (a továbbiakban: az ajánlás) (1).
Az ajánlás célja tárgyalások megkezdése Bolíviával egy olyan nemzetközi megállapodás aláírása és megkötése céljából, amely lehetővé teszi a személyes adatok cseréjét az Europol és a súlyos bűncselekmények és a terrorizmus elleni küzdelem terén illetékes bolíviai hatóságok között.
Az ajánlás melléklete meghatározza a Tanács által a Bizottság számára kijelölt tárgyalási irányelveket, vagyis azokat a célkitűzéseket, amelyek elérésére a Bizottságnak az EU nevében a tárgyalások során törekednie kell.
A nyomozások keretében gyűjtött és az Europol által bűnüldözési operatív információk előállítása céljából tovább kezelt személyes adatok továbbítása jelentős hatással lehet az érintett személyek életére.
Ebből az okból kifolyólag a nemzetközi megállapodásnak biztosítania kell, hogy a magánélethez és az adatok védelméhez való jognak a súlyos bűncselekmények és a terrorizmus elleni küzdelemmel kapcsolatos korlátozásai a feltétlenül szükséges határokon belül maradjanak.
Az európai adatvédelmi biztos pozitívumként veszi tudomásul, hogy a Bizottság – az európai adatvédelmi biztos e tárgyban kiadott korábbi véleményeinek számos ajánlása alapján is – mostanra kialakította azon célkitűzések jól strukturált, az alapvető adatvédelmi elveket magában foglaló rendszerét (tárgyalási irányelvek), amelyeket a Bizottság az EU nevében az Europol és a harmadik országok bűnüldöző hatóságai közötti, személyes adatok cseréjéről szóló megállapodások megkötésére irányuló nemzetközi tárgyalások során kíván elérni.
Erre tekintettel az e véleményben megfogalmazott ajánlások célja az EU és Bolívia között létrejövő jövőbeli megállapodásban foglalt, a személyes adatok védelmére irányuló biztosítékok és ellenőrzések pontosítása és szükség szerinti továbbfejlesztése.
Ebben az összefüggésben az európai adatvédelmi biztos azt javasolja, hogy a jövőbeli megállapodás kifejezetten határozza meg azon bűncselekmények listáját, amelyekkel kapcsolatban személyes adatok cseréjére kerülhet sor; írjon elő az átadott személyes adatok tárolásának szükségességére vonatkozó időszakos felülvizsgálatot, valamint egyéb, a határidők betartását biztosító megfelelő intézkedéseket; vezessen be további biztosítékokat a különleges adatkategóriák továbbítása tekintetében; biztosítsa, hogy ne kerüljön sor a megállapodás értelmében kapott adatokon alapuló automatizált döntéshozatalra anélkül, hogy lehetőség lenne hatékony és érdemi emberi beavatkozásra; állapítson meg egyértelmű és részletes szabályokat az érintettek rendelkezésére bocsátandó információkra vonatkozóan.
Az európai adatvédelmi biztos emlékeztet arra, hogy a Charta 8. cikkének (3) bekezdése értelmében egy független hatóság általi ellenőrzés a személyes adatok védelméhez való jog alapvető eleme.
Az európai adatvédelmi biztos ezért azt javasolja a Bizottságnak, hogy a tárgyalások során fordítson különös figyelmet az adatvédelemért felelős független, Bolíviának a továbbított személyes adatokat felhasználó bűnüldöző szerveivel és más illetékes hatóságaival szemben tényleges hatáskörrel rendelkező állami szervek által gyakorolt felügyeletre.
Emellett az európai adatvédelmi biztos a megállapodás megfelelő végrehajtásának biztosítása érdekében azt is javasolja, hogy a felek rendszeresen cseréljenek információkat az érintettek jogainak gyakorlásáról, valamint a megállapodás alkalmazásával kapcsolatos felügyeleti és jogorvoslati mechanizmusok igénybevételére vonatkozó releváns információkról.
(1) COM(2023) 130 final.